ราคาทองปิดวานนี้พุ่งแรงเกือบ 15 ดอลล์!
สัญญาทองคำตลาดนิวยอร์กปิดพุ่งขึ้นเมื่อคืนนี้ (26 ม.ค.) โดยได้รับแรงหนุนจากการอ่อนค่าของสกุลเงินดอลลาร์ ในขณะที่นักลงทุนจับตาดูผลการประชุมของธนาคารกลางสหรัฐ (FED) ในวันนี้อย่างใกล้ชิด โดยมีการคาดการณ์ว่า เฟดจะยังไม่ปรับขึ้นอัตราดอกเบี้ยในครั้งนี้ 
27 ม.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนก.พ.พุ่งขึ้น 14.9 ดอลลาร์ หรือ 1.35% ปิด (26 ม.ค.) ที่ระดับ 1,120.2 ดอลลาร์/ออนซ์, สัญญาโลหะเงินส่งมอบเดือนมี.ค.เพิ่มขึ้น 31 เซนต์ หรือ 2.17% ปิดที่ 14.564 ดอลลาร์/ออนซ์, สัญญาพลาตินัมส่งมอบเดือนเม.ย.พุ่งขึ้น 15.4 ดอลลาร์ หรือ 1.79% ปิดที่ 876.9 ดอลลาร์/ออนซ์ และสัญญาพัลลาเดียมส่งมอบเดือนมี.ค.เพิ่มขึ้น 1.60 ดอลลาร์ หรือ 0.3% ปิดที่ 492.75 ดอลลาร์/ออนซ์
สัญญาทองคำได้รับแรงหนุนจากสกุลเงินดอลลาร์ที่อ่อนค่าลงเมื่อเทียบกับสกุลเงินส่วนใหญ่ โดยเมื่อดอลลาร์อ่อนค่าลงจะส่งผลให้สัญญาทองคำซึ่งซื้อขายในรูปสกุลเงินดอลลาร์นั้น มีราคาถูกลงและน่าดึงดูดใจสำหรับนักลงทุนที่ถือสกุลเงินอื่น
นักลงทุนรอดูทิศทางอัตราดอกเบี้ยจากการประชุมนโยบายการเงินของเฟดซึ่งจะเสร็จสิ้นในวันนี้ ตามเวลาสหรัฐ ขณะที่นักวิเคราะห์คาดการณ์ว่า เฟดจะยังไม่ปรับขึ้นอัตราดอกเบี้ยในการประชุมครั้งนี้ เนื่องจากภาวะเศรษฐกิจได้รับผลกระทบจากราคาน้ำมันที่ร่วงลง
ทั้งนี้ นักลงทุนจับตาแถลงการณ์หลังการประชุมของเฟดอย่างใกล้ชิด ซึ่งหากมีการระบุถึงความวิตกกังวลเกี่ยวกับภาวะเศรษฐกิจ ก็อาจเป็นการส่งสัญญาณว่าเฟดจะยังไม่รีบปรับขึ้นอัตราดอกเบี้ยในเดือนมี.ค.